Vasvár Város Képviselő-testülete

**J e g y z ő k ö n y v**

**Vasvár Város Önkormányzata Képviselő-testülete 2016. január 28-án megtartott üléséről.**

**Határozatok:**

1. Vasvár Települési Értéktár Bizottság beszámolójának elfogadása
2. Temető üzemeltetési feladatok ellátására pályázat kiírása
3. Vasvár, Járdányi u. 6. szám alatti helyiség pályázat útján történő bérbeadása a BMA

Kft-nek

1. Vasvár Alkotmány u.8. II/1. szám alatti önkormányzati lakás lakásbérleti jogviszonyá-

nak meghosszabbítása

1. Önkormányzati tulajdonban lévő lakásba történő befogadáshoz hozzájárulás Mester

Imréné kérelmére

1. Önkormányzati tulajdonban lévő lakásba történő befogadáshoz hozzájárulás Füzi

Andrea kérelmére

1. Szociális lakásügy (Zárt ülés keretében tárgyalva, külön jegyzőkönyvben rögzítve.)
2. Szociális lakásügy (Zárt ülés keretében tárgyalva, külön jegyzőkönyvben rögzítve.)
3. Pályázat benyújtása „Vasvár csapadékvíz elvezetésének megoldása I. ütem” címmel

(TOP pályázat)

**11.** Pályázat benyújtása „SZÉNLÁBNYOM – Energetikai irányítás bevezetése..” cím-

mel az INTERREG szlovén-magyar pályázatra

**12.** Járdafelújítási és járdaépítési terv készíttetése

**13.** Sorompó kihelyezése a Csónakázó tótól a Szentkútra vezető út kezdetéhez, valamint

az út Kismákfa felőli felső végéhez

**14.** Migránsbetelepítési kvóta elutasítása

**15.** Kitüntetési ügy (Zárt ülés keretében tárgyalva, külön jegyzőkönyvben rögzítve.)

Vasvár Város Képviselő-testülete

**J e g y z ő k ö n y v**

**Készült** Vasvár Város Önkormányzata Képviselő-testülete 2016. január 28-án megtartott üléséről.

**Az ülés helye:** Városháza nagyterme

**Jelen voltak:** Tóth Balázs polgármester, Sejber Mihály alpolgármester, Dr. Fabók Tibor, Unger József, Dr. Pataky Pál, Galambos István és Gergye Rezső képviselők (7 fő)

**Tanácskozási joggal jelen voltak:**

Dr. Ódor Ildikó jegyző,

Pálláné Dr. Lakics Erika aljegyző,

Kónya Emília és Varga Zoltán osztályvezetők,

Gyöngyösi Zsuzsanna a Települési Értéktár Bizottság Vasvár tagja,

Pogács A. Mónika a Vas Népe és a Rábavidék tudósítója,

Simon-Németh Adél a Vasvári Újság felelős szerkesztője.

**Tóth Balázs polgármester** köszöntötte a megjelenteket. Megállapította, hogy a képviselő-testület határozatképes, az ülést megnyitotta. Javasolta a meghívóban szereplő napirend kiegészítését a következő témákkal:

* Előterjesztés a Vasvár Város Önkormányzata „Vasvár csapadékvíz elvezetésének megoldása I. ütem” című pályázatához

Előadó: TÓTH BALÁZS polgármester

* Vasvári „babakocsis” Édesanyák kérelme

Előadó: TÓTH BALÁZS polgármester

* Előterjesztés Vasvár Város Önkormányzata „SZÉNLÁBNYOM – Energetikai irányítás bevezetése a helyi közösségeknél, a középületek energia felhasználásának csökkentése évi legalább 3 %-kal és szénlábnyom elkészítése önkormányzatok és néhány idegenforgalmi létesítményhez” című pályázathoz

Előadó: TÓTH BALÁZS polgármester

* Előterjesztés a kötelező migránsbetelepítési kvóta ellen

Előadó: TÓTH BALÁZS polgármester

* Javaslattétel Vas Megye Önkormányzata által alapított kitüntetésekre

Előadó: TÓTH BALÁZS polgármester

Képviselő-testület a kiegészített napirenddel 7 igen szavazattal – ellenszavazat és tartózkodás nélkül - egyhangúlag egyetértett, s az alábbi sorrend szerint jóváhagyta azt:

1. Vasvár Települési Értéktár Bizottság beszámolója

Előadó: SEJBER MIHÁLY alpolgármester

1. FOLYÓ ÜGYEK:
   1. Pályázat kiírása a temető üzemeltetési feladatok ellátására

Előadó: TÓTH BALÁZS polgármester

* 1. Előterjesztés a Vasvár, Járdányi u. 6. szám alatti helyiség pályázat útján történő bérbeadására

Előadó: Dr. ÓDOR ILDIKÓ jegyző

* 1. Előterjesztés a Vasvár Alkotmány u.8. II/1. szám alatti önkormányzati lakás lakásbérleti jogviszonyának meghosszabbításáról

Előadó: Dr. ÓDOR ILDIKÓ jegyző

* 1. Előterjesztés önkormányzati tulajdonban lévő lakásba történő befogadás iránti kérelemhez

Előadó: Dr. ÓDOR ILDIKÓ jegyző

* 1. Előterjesztés önkormányzati tulajdonban lévő lakásba történő befogadás iránti kérelemhez

Előadó: Dr. ÓDOR ILDIKÓ jegyző

* 1. Előterjesztés Rácz Balázs Vasvár, Németh A.u.3.fsz.3.szám alatti lakos lakásbérleti szerződésének meghosszabbítására

Előadó: Dr. ÓDOR ILDIKÓ jegyző

* 1. Előterjesztés Bogdán Róbert Vasvár, Vérmező u. 9. fsz. 4. szám alatti lakos lakásbérleti szerződésének meghosszabbítására

Előadó: Dr. ÓDOR ILDIKÓ jegyző

* 1. Előterjesztés a Vasvár Város Önkormányzata „Vasvár csapadékvíz elvezetésének megoldása I. ütem” című pályázatához

Előadó: TÓTH BALÁZS polgármester

* 1. Előterjesztés Vasvár Város Önkormányzata „SZÉNLÁBNYOM – Energetikai irányítás bevezetése a helyi közösségeknél, a középületek energia felhasználásának csökkentése évi legalább 3 %-kal és szénlábnyom elkészítése önkormányzatok és néhány idegenforgalmi létesítményhez” című pályázathoz

Előadó: TÓTH BALÁZS polgármester

* 1. Vasvári „babakocsis” Édesanyák kérelme

Előadó: TÓTH BALÁZS polgármester

* 1. Előterjesztés a kötelező migránsbetelepítési kvóta ellen

Előadó: TÓTH BALÁZS polgármester

* 1. Javaslattétel Vas Megye Önkormányzata által alapított kitüntetésekre

Előadó: TÓTH BALÁZS polgármester

**NAPIREND ELŐTT:**

**Beszámoló a képviselő-testület lejárt határidejű határozatainak végrehajtásáról, a legutóbbi képviselő-testületi ülés óta történt fontosabb intézkedésekről, eseményekről, valamint az átruházott hatáskörben hozott döntésekről**

**Tóth Balázs polgármester** szóbeli kiegészítést fűzött az írásos beszámolóhoz. Elmondta, hogy kedden fórumot tartottak a Városházán az Egészségházban dolgozó szakorvosokkal, amire meghívást kaptak a járásban dolgozó háziorvosok is. Kiértékelték az Egészségház előző félévi működésének tapasztalatait. A megbeszélésen a vasvári háziorvosok mindannyian részt vettek, viszont a járásban dolgozó többi háziorvos részéről senki. A szakorvosok közül a bőrgyógyász, a szülész-nőgyógyász, az urológus, a diabetológus és az ultrahangos volt jelen.

Kérdés, hozzászólás nem lévén szavazásra tette fel a szóban kiegészített beszámolót.

Képviselő-testület a szóban kiegészített beszámolót 7 igen szavazattal – ellenszavazat és tartózkodás nélkül - egyhangúlag elfogadta.

1. **napirendi pont:**

**Vasvár Települési Értéktár Bizottság beszámolója**

**Sejber Mihály** rámutatott, Gyöngyösi Zsuzsanna és Zágorhidi Czigány Balázs kiemelkedő munkájának köszönhetően Vas Megye Közgyűléséhez első körben felterjesztett helyi értékek közül 5 bekerült a Vas Megyei Értéktárba. Ezt nagyon szép eredménynek ítélte, mivel a Vas megyei települések közül csak Szombathely város rendelkezik ötnél több megyei értéktárba bekerült értékkel. Elmondta, hogy az újkorhoz kötődő értékeink feldolgozása sokkal nehezebb, több időt igényel, mint a régebbi időkből valóké. Megjegyezte, hogy a felhívások ellenére nagyon kevés külső segítség ígérkezik a bizottság számára.

**Dr. Pataky Pál tanácsnok** elmondta, hogy a Humán Erőforrás Bizottság nagyon alaposnak és körültekintőnek tartja az Értéktár Bizottság munkáját, ami további folyamatos tevékenységet jelent. A bizottság véleménye szerint a Vasvári Újságon keresztül, vagy a honlapon, annak korszerűsítése után, a lakosságot tájékoztatni kellene értékeinkről. Összességében a bizottság elfogadásra ajánlja a képviselő-testületnek a beszámolót.

**Tóth Balázs polgármester** megköszönte a bizottság munkáját, kiemelten Gyöngyösi Zsuzsannáét és elnök úrét. Hangsúlyozta, az értéktár lényege, hogy mélyebben megismerjük értékeinket. Kiemelte a könyvtárban összeállított értékfalat, amely látványosan, igényesen, dekoratívan mutatja be helyi értékeinket. A bizottság munkáját dicséri az is, hogy 5 helyi érték bekerült a Vas Megyei Értéktárba. Megjegyezte, a bizottság munkájába külső erőforrást akkor lehetne bevonni, ha lenne pályázati lehetőség.

**Gyöngyösi Zsuzsanna bizottsági tag** tájékoztatta a jelenlévőket, hogy az Értéktár Bizottság készített egy újabb pályázatot is, melynek lényege a külhoni magyarokkal való értéktár feltárás. Ennek keretében a kárpátaljai és a vajdasági magyarsággal kötöttünk együttműködést. A 3 település bemutatja egymásnak értékeit. A határon túli magyarok bemutatkoznak majd a Rétes Fesztiválon, a vasvári gyerekek pedig különböző rendezvényeikkel látogatnak el hozzájuk.

Elmondta még, hogy most készül a könyvtár honlapja, ahol közzé lehetne tenni a vasvári értékeket leírásokkal, fotókkal együtt, hogy a jövő nemzedéke innen is megismerhesse szülőföldjét. Azért is tartotta fontosnak ezt, mert Vasvár honlapján csak nagyon-nagyon nehezen lehet megtalálni az ide vonatkozó anyagokat, a lakosság számára így nem hozzáférhetőek.

**Tóth Balázs polgármester** annak a véleményének adott hangot, hogy egy-egy értékhez kapcsolódóan lehetne a könyvtárban előadásokat szervezni, vagy séta keretében bemutatni a város értékeit a lakosság számára.

Több kérdés, hozzászólás nem lévén szavazásra tette fel a Települési Értéktár Bizottság Vasvár beszámolóját.

Képviselő-testület a beszámolóval 7 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**2/2016.(I.28.) számú képviselő-testületi határozat:**

Vasvár Város Önkormányzata képviselő-testülete a Települési Értéktár Bizottság Vasvár 2014-2015. évi munkájáról szóló beszámolót a jegyzőkönyv 1. számú mellékletének megfelelő tartalommal elfogadja.

Felelős: TÓTH BALÁZS polgármester

Határidő: azonnal

1. **napirendi pont:**

**FOLYÓ ÜGYEK:**

**1./ Pályázat kiírása a temető üzemeltetési feladatok ellátására**

**Tóth Balázs polgármester** szóbeli kiegészítésében hangsúlyozta, hogy kötelező feladata az önkormányzatnak a temető üzemeltetés.Megemlítette, hogy a rendszerváltásig a vasvári temetőket a Vas Megyei Temetkezési Vállalat üzemeltette. Ezt követően mindig pályázat alapján választotta ki az önkormányzat a temető üzemeltetőjét. A jelenlegi temetőüzemeltetővel 10 évre kötött kegyeleti közszolgáltatási szerződés 2016. június 30-án jár le. Ezért indokolt új pályázat kiírása. A pályázati kiírás konkrétan felsorolja, hogy mely feladatokat kell ellátni felelősséggel az üzemeltetőnek, melyeket a fenntartó önkormányzatnak. Ez utóbbi feladatok többek közt a temető gondozottságához kapcsolódó feladatokat (hulladékkezelés, zöldfelületek gondozása) jelentik. Amióta az önkormányzat végzi ezt, azóta a temető rendezettebb képet mutat, sokkal kevesebb panasz érkezett. Megemlítette, hogy a sírhelyek kijelölése csak az önkormányzattal egyeztetve történhet, ne hogy akadályozza az önkormányzat hosszú távú céljait.

**Galambos István tanácsnok** elmondta, hogy a Pénzügyi, Városfejlesztési és Környezetvédelmi Bizottság támogatta a vasvári köztemetők fenntartására, üzemeltetésére és a temetkezési kegyeleti közszolgáltatások végzésére vonatkozó pályázat kiírását a határozati javaslat szerint, mely részletesen rögzíti az üzemeltető és a fenntartó feladatait.

**Tóth Balázs polgármester** megemlítette, hogy a temetőüzemeltetővel a közszolgáltatási szerződés 10 évre köttetik, azonban indokolt esetben a szerződő felek a megállapodást 9 hónap felmondási idő mellett egyoldalúan felmondhatják. Ezt a pályázati kiírás is rögzíti.

**Dr. Pataky Pál tanácsnok** megkérdezte, mikor fejeződik be a temetőben a kerítésépítés, az útépítés, a ravatalozó?

**Tóth Balázs polgármester** hangsúlyozta, hogy ütemezni kell a megvalósítást. A hátralévő kerítésépítésre (József A. utcai kerítés és kettő belső támfal kiépítése) nem látott forrást, mivel 60-70 mFt-ba kerülne. Európai Uniós forrás jelenleg nincs erre. Esetleg ha minisztériumi, temető bővítést, felújítást célzó pályázati kiírás lesz, akkor tudunk előre lépni. Továbbá azt lehetne kihasználni, hogy ez nemcsak temető, hanem turisztikai látnivaló is, mivel a temető helyén állhatott a megye nevét adó vár, és ennek kapcsán turisztikai fejlesztéseket szeretnénk itt megvalósítani. Egy ilyen pályázatba talán beleférne a főbejárattól a templomhoz vezető út kiépítése, a kálvária mellett kilátó pont létesítése, zöldfelületek, belső támfal kialakítása. A ravatalozót először meg kellene terveztetni, mert csak látványtervek készültek, továbblépés nem történt.

Több kérdés, hozzászólás nem lévén szavazásra tette fel a határozati javaslatot.

Képviselő-testület a határozati javaslattal 7 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**3/2016.(I.28.) számú képviselő-testületi határozat:**

Vasvár Város Önkormányzata Képviselő-testülete nyilvános, egyfordulós pályázatot hirdet a vasvári köztemetők fenntartására, üzemeltetésére és temetkezési kegyeleti közszolgáltatások végzésére az alábbi feltételekkel:

Az üzemeltetési szerződés tárgya:

1. Vasvár, Nagymákfai köztemető (4509. hrsz 2 666 m2)
2. Vasvár, Kismákfai köztemető (2504. hrsz 5 942 m2)
3. Vasvár, József Attila utcai köztemető (504. hrsz 21 713 m2).

(Nem képezi a tárgyat a vasvári 505 és 506. hrsz alatti templom és kápolna, továbbá ezen

templom bejáratával szemközti, egyházi személyek temetkezésére fenntartott, kijelölt terület.)

Az üzemeltetésre vonatkozó megállapodás 2016. július 01. napjától határozott időre, 10 évre szól. A három köztemető csak együtt pályázható meg!

A Vasvár, József Attila utcai köztemető a Római Katolikus Egyházközség tulajdonában van.

1. **Üzemeltető (vállalkozó) feladatai és kötelességei:**

* A temetkezési szolgáltatás, illetőleg a temetőben végzett egyéb vállalkozási tevékenységek ellátásának temetői rendjének meghatározása
* Az üzemeltető köteles más vállalkozók részére a temetkezési szolgáltatás végzését lehetővé tenni, megtartani az egyenlő bánásmód követelményét.
* A temetkezési szolgáltatást végző vállalkozó temetőben végzett tevékenységének összehangolása, koordinálása.
* Biztosítani a ravatalozó és technikai berendezések, tárolók és hűtő, valamint a temető egyéb közcélú létesítményei (infrastruktúra) karbantartását és működtetését.
* A ravatalozó rendszeres takarítása és szükség szerinti fertőtlenítése.
* Gondoskodni a temetőbe kiszállított elhunytak átvételéről, és biztosítani a temető nyitását, zárását.
* A temetők sírhelyeinek értékesítése, nyilvántartások (sírbolt könyv; nyilvántartó könyv; más temetőbe, temetkezési emlékhelyre történő elhelyezésről vezetett nyilvántartás; temetőn, temetkezési emlékhelyen kívüli urnaelhelyezésről vezetett nyilvántartás; előzetes üzemeltetői hozzájárulással végezhető munkákról vezetett nyilvántartás) naprakész, jogszabályban előírt tartalomban történő vezetése és megőrzése.
* A temetőtérkép - a temető-nyilvántartókönyvvel összhangban történő – vezetése.
* A temetői munkák során talált dolgokról, értékekről jegyzőkönyv felvétele és biztonságos megőrzésükről gondoskodás.
* A temetőlátogatók tájékoztatása, felvilágosítása.
* A temetési helyek kijelölése az önkormányzattal történt egyeztetést követően.
* Gondoskodni a temető rendjének betartásáról és betartatásáról.
* Összehangolni a temetői létesítmények, így különösen a ravatalozó használatával kapcsolatos temetkezési szolgáltatói tevékenységeket, szervezési intézkedésekkel elősegíteni a temetés és az urnaelhelyezés zökkenőmentes lefolytatását.
* Halottvizsgálati bizonyítványok megőrzése.
* Munkanapokon teljes munkaidőben ügyfélfogadás, azon kívüli időben készenlét biztosítása.
* A sírhely ügyintézés, sírhelynyitás (sírásás, sírnyitás), visszahantolás, síremlék állítás felügyelete, felújításra történő elszállítás felügyelete, az exhumálás, az erre kijelölt helyen hamvak szórása, a közköltségen történő temetés.
* Üzemeltető a nyilvántartó könyvekben folyamatos betekintési és ellenőrzési lehetőséget köteles biztosítani a Polgármesteri Hivatal részére.
* Az Egyházakkal és a Polgármesteri Hivatallal együttműködés.
* Illetékes hatóságok részére adatszolgáltatási kötelezettség teljesítése.
* A temető üzemeltetője is köteles a szabályzatban meghatározott, a temetkezési szolgáltatókat terhelő díjakat megfizetni, és a könyvelésében elkülönítetten szerepeltetni.
* Az üzemeltetés, illetőleg a temetkezési szolgáltatás költségeinek megosztása és az önkormányzat által elfogadott számviteli szabályzatot alkalmazása.
* Az üzemeltetéssel összefüggő temetkezési adatokról, illetőleg bevételeiről és kiadásairól tájékoztatni évente önkormányzatot.
* Villamos energiaköltsége fedezése (a temetői vizesblokk épület kivételével)
* Ravatalozó belső javítása, évenkénti festése, meszelése, ravatalozói berendezések, szerelvények javítása, cseréje, a ravatalozóban, hullaházban elhelyezett kellékek és felszerelések karbantartása, meghibásodásuk esetén javításuk elvégeztetése, az ezzel kapcsolatos költségek viselése.
* A biztonságos használatot veszélyeztető sírjelek vagy sírboltok felderítése, a szükséges azonnali (veszélyeztető állapot) megszüntetése és ezek azonnali jelzése a fenntartónak.
* A ravatalozóba kiszállított holttest hűtéséről a ravatalozásig folyamatosan gondoskodnia kell.

1. **Fenntartó (önkormányzat) feladatai:**

Az elhaltak iránti kegyeleti igényeknek megfelelő létesítmények építése és felújítása, ezen belül

* ravatalozásra és gyászszertartások lebonyolítására alkalmas ravatalozó a hozzá tartozó mellékhelyiségekkel együtt
* a temetői vizesblokk épület villamos energia költségeinek biztosítása
* A temetők területén lévő vízvételi helyek üzemeltetése, javítása
* Vízdíj fizetése
* a temetők és a ravatalozó megközelítéséhez út építése
* a temetők bekerítése, kapukkal való ellátása
* A temetőkben keletkezett hulladék rendszeres gyűjtéséről, elszállításáról való gondoskodás.
* a temetési hely, illetőleg az újraváltás díjának megállapítása
* a temetőfenntartási hozzájárulási díj megállapítása
* A temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díjak megállapítása
* A temetési hely felett rendelkezni jogosultat a biztonságos használatot veszélyeztető sírjel vagy sírbolt helyreállítására felszólítani.

1. **Az üzemeltetőre vonatkozó feltételek:**

* Az üzemeltetőnek a temetőkről és a temetkezésről szóló 1999. évi XLIII. törvény végrehajtásáról szóló 145/1999. (X. 1.) Korm. rendeletben előírt temetkezési szolgáltatókra vonatkozó szakmai, tárgyi követelményeknek feltételek is meg kell felelnie.
* Az üzemeltető gazdálkodó szervezet vezetőjének vagy határozatlan idejű foglalkoztatási jogviszonyban álló alkalmazottja
  + kertészeti, parkgondozó, illetőleg kertépítő szakképesítéssel, vagy
  + középfokú kertészeti, parkgondozó, illetőleg kertépítő végzettséggel, illetve felsőfokú intézményben ilyen szaktárgyból vizsgával rendelkezzen
* halott hűtő berendezéssel kell rendelkeznie
* az üzemeltetői feladatok körében felmerült kártérítési igények kielégítésére vonatkozó 1 000 000.-forint összegű vagyoni biztosítékkal kell rendelkeznie (letét, bankgarancia, felelősségbiztosítás)

1. **A pályázatra és az üzemeltetési szerződésre vonatkozó szempontok:**

* A temetők rendjét a fenntartó önkormányzat helyi rendelete szabályozza
* A kötendő üzemeltetési szerződés módosítása a két fél közös megegyezésével történhet.
* A szerződő felek a megállapodást 9 hónap felmondási idő mellett egyoldalúan is felmondhatják.
* A pályázatokat zárt borítékban „Vasvári köztemetők üzemeltetése”megjelöléssel a Polgármesteri Hivatal Városfejlesztési és Műszaki Osztályhoz 2016. április 08. 10,00 óráig lehet beadni.
* A pályázatnak a következőket tartalmaznia kell:
  + pályázó neve, címe, szerződéskötésre jogosult személy(ek) neve
  + a temetőkről és a temetkezésről szóló 1999. évi XLIII. törvény végrehajtásáról szóló 145/1999. (X.01.) Korm. rendelet 54. §-ában meghatározott képesítés igazolása
  + nyilatkozatot arról, hogy az A./ pontban „Üzemeltető feladatai és kötelességei” címszó alatt felsoroltakat teljes egészében vállalja
  + a vállalkozói díj nagyságát (nettó + Áfa) Forintban
  + a 2016. július 1-től más vállalkozók részére, külön megállapodás alapján történő szolgáltatások díjtételeire vonatkozó elképzelést (költségkimutatással együtt)
* A pályázathoz mellékelni kell:
  + cégbemutatást, személyi és tárgyi eszközök ismertetését,
  + hiteles (30 napnál nem régebbi) cégkivonatot,
  + társadalombiztosítási, adó és kamarai igazolást,
  + az esetleges referenciahelyek felsorolását,
  + képesítési igazolások másolatát
  + vagyoni biztosíték igazolását (1 000 000 Ft érték)
* A pályázatok bontása 2016. április 08-án 10,00 órakor lesz a Műszaki Osztályon
* A pályázatokat a Képviselő-testület bírálja el soron következő ülésén.
* Érvénytelen a pályázat akkor is, ha olyan pályázó nyújtotta be, aki a temetőkről és a temetkezésről szóló 1999. évi XLIII. törvény 17. §-ban, illetve a 145/1999. (X.01.) Korm. rendelet 54-55. §-ban meghatározott szakmai követelményeknek nem felel meg.
* A pályázat elbírálási szempontja: összességében a legalacsonyabb összegű üzemeltetési árajánlat.

**Felelős:** Tóth Balázs polgármester

**Határidő** pályázat kiírására: 2016. február 8.

**2./ Előterjesztés a Vasvár, Járdányi u. 6. szám alatti helyiség pályázat útján történő bérbeadására**

**Galambos István tanácsnok** elmondta, hogy a Pénzügyi, Városfejlesztési és Környezetvédelmi Bizottság támogatta a Vasvár, Járdányi u. 6. szám alatti helyiség bérbeadását a rábahídvégi székhelyű BMA Kft-nek.

**Tóth Balázs polgármester** kérdés, hozzászólás nem lévén szavazásra tette fel az előterjesztésben szereplő határozati javaslatot.

Képviselő-testület a határozati javaslattal 7 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**4/2016.(I.28.) számú képviselő-testületi határozat:**

Vasvár Város Önkormányzata Képviselő-testülete "A lakások és helyiségek bérletére vonatkozó egyes szabályokról" szóló 7/2012.(IV.01.) rendeletének 28. §-a alapján a Vasvár, Járdányi u. 6. szám alatti önkormányzati tulajdonú, 239,86 m2 alapterületű, 2016/2/A/1 hrsz- ú nem lakás célú helyiséget

**a BMA Kft. 9777 Rábahídvég, Malom u. 12.**

szám alatti vállalkozás részére határozott időre, 5 évre bérbe adja.

A helyiség bérleti díja 191.281,- Ft + Áfa/hó. A benyújtott pályázati összeg a bérleti díj 1,5 hónapra előre történő megfizetését jelenti.

Az előzőekben hivatkozott önkormányzati rendelet 33. §. (4) bekezdése értelmében a bérleti díj mértékét a bérlő és a bérbeadó a piaci viszonyoknak megfelelően évente módosítja.

A bérbeadó felhatalmazza a Polgármestert, hogy a nevezett személlyel a helyiségbérleti szerződést 15 napon belül kösse meg.

Felelős: Tóth Balázs polgármester

Határidő értesítésre: 2016. február 1. szerződés megkötésére: 2016. február 15.

**3./ Előterjesztés a Vasvár Alkotmány u.8. II/1. szám alatti önkormányzati lakás lakásbérleti jogviszonyának meghosszabbításáról**

**Dr. Pataky Pál tanácsnok** elmondta, hogy a Humán Erőforrás Bizottság egy év időtartamra javasolja meghosszabbítani Herczeg Andrea Vasvár, Alkotmány u.8.II/1. szám alatti lakos lakásbérleti szerződését.

**Tóth Balázs polgármester** kérdés, hozzászólás nem lévén szavazásra tette fel a bizottsági javaslatot.

Képviselő-testület a bizottsági javaslattal 7 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**5/2016.(I.28.) számú képviselő-testületi határozat:**

Vasvár Város Önkormányzata Képviselő-testülete "A lakások és helyiségek bérletére vonatkozó egyes szabályokról" szóló 7/2012.(IV.01.) rendeletének 8. § (3) bekezdése alapján Herczeg Andrea Vasvár, Alkotmány u. 8. II/1. szám alatti, 380/A/19 hrsz- ú, 1+2 félszoba, összkomfortos, 60 m2 alapterületű, költségalapú bérlakás bérleti jogviszonyát határozott időre, egy évre meghosszabbítja.

A bérbeadó felhatalmazza a Polgármestert, hogy a bérleti jogviszony meghosszabbítása miatt a bérleti szerződés módosításával kapcsolatos intézkedéseket tegye meg.

Felelős: Tóth Balázs polgármester

Határidő: 2016. február 1.

**4./ Előterjesztés önkormányzati tulajdonban lévő lakásba történő befogadás iránti kérelemhez**

**Dr. Pataky Pál tanácsnok** elmondta, hogy a Humán Erőforrás Bizottság a határozati javaslat „A” változatát javasolja elfogadni, mely szerint a képviselő-testület hozzájárul az önkormányzati lakásba való befogadáshoz.

**Tóth Balázs polgármester** kérdés, hozzászólás nem lévén szavazásra tette fel a bizottsági javaslatot.

Képviselő-testület a bizottsági javaslattal 7 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**6/2016.(I.28.) számú képviselő-testületi határozat:**

Vasvár Város Önkormányzata Képviselő-testülete, mint bérbeadó, a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 21. § (6) bekezdése, valamint a lakások és helyiségek bérletére vonatkozó egyes szabályokról szóló 7/2012.(IV.01.) önkormányzati rendelet 12.§ (1) és (3) bekezdése alapján **hozzájárul** ahhoz, hogy Mester Imréné a Vasvár, Alkotmány u. 8. II/2. szám alatti önkormányzati tulajdonban lévő lakásába párját, Svertsits Dezső (születési hely, idő: Vasvár, 1939.04.04, anyja neve: Varga Mária, lakcíme: 9800 Vasvár, Petőfi S. u. 10/A. I/3.) **b e f o –**

**g a d j a .**

Határidő: értesítésre: 2016. február 1.

Felelős: Tóth Balázs polgármester

**5./ Előterjesztés önkormányzati tulajdonban lévő lakásba történő befogadás iránti kérelemhez**

**Dr. Pataky Pál tanácsnok** a Humán Erőforrás Bizottság nevében az önkormányzati lakásba való befogadásról szóló határozati javaslatot elfogadásra ajánlotta a képviselő-testületnek.

**Tóth Balázs polgármester** kérdés, hozzászólás nem lévén szavazásra tette fel a bizottsági javaslatot.

Képviselő-testület a bizottsági javaslattal 7 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**7/2016.(I.28.) számú képviselő-testületi határozat:**

Vasvár Város Önkormányzata Képviselő-testülete, mint bérbeadó, a lakások és helyiségek bérletére, valamint az elidegenítésükre vonatkozó egyes szabályokról szóló 1993.évi LXXVIII. törvény 21.§ (6) bekezdése, valamint a lakások és helyiségek bérletére vonatkozó egyes szabályokról szóló 7/2012.(IV.01.) önkormányzati rendelet 12.§ (1) és (3) bekezdése alapján **hozzájárul** ahhoz, hogy Füzi Andrea a Vasvár, Szentmihályfalvi u. 8. IV/4. szám alatti önkormányzati tulajdonban lévő lakásába párját, **Ambrus Ottó** (születési hely, idő: Zalaegerszeg, 1963.09.03, anyja neve: Dávid Katalin, lakcíme: 8900 Zalaegerszeg, Szabadság u. 18.) **b e f o g a d j a .**

Határidő: értesítésre: 2016. február 1.

Felelős: Tóth Balázs polgármester

**6./ Előterjesztés Rácz Balázs Vasvár, Németh A.u.3.fsz.3.szám alatti lakos lakásbérleti szerződésének meghosszabbítására**

**Figyelemmel a személyiségi jogok védelmére zárt ülés keretében tárgyalva, külön jegyzőkönyvben rögzítve.**

**7./ Előterjesztés Bogdán Róbert Vasvár, Vérmező u. 9. fsz. 4. szám alatti lakos lakásbérleti szerződésének meghosszabbítására**

**Figyelemmel a személyiségi jogok védelmére zárt ülés keretében tárgyalva, külön jegyzőkönyvben rögzítve.**

**8./ Előterjesztés a Vasvár Város Önkormányzata „Vasvár csapadékvíz elvezetésének megoldása I. ütem” című pályázatához**

**Tóth Balázs polgármester** szóbeli kiegészítésében elmondta, hogy a csapadékvíz elvezető rendszer tervezését tavaly indította el az önkormányzat az egész városra vonatkozóan. Nem tudtuk ténylegesen mekkora forrás áll rendelkezésre majd, azt viszont éreztük, hogy ütemezni kell a megvalósítást, mert az egész város csapadékvíz problémájának egy ütemban való megoldására nem áll rendelkezésre forrás. A Terület és Településfejlesztési Operatív Program (TOP) keretében kívánunk most erre pályázni. A keret viszonylag szűk, a városok részére 600-800 mFt áll rendelkezésre. Vasvár 150 mFt-ra kíván pályázni. Megnéztük melyek azok az utcák, ahol a legsürgősebb a beavatkozás. Egyenként ismertette a Hármashegy III. utcában, Csokonai utcában, Járdányi Professzor utcában, Szentmihályfalvi-Budai Nagy Antal utcában meglévő csapadékvíz elvezetési problémákat, panaszokat.

**Galambos István tanácsnok** elmondta, hogy a Pénzügyi, Városfejlesztési és Környezetvédelmi Bizottság egyetértett a pályázat beadásával a határozati javaslatnak megfelelően.

**Dr. Pataky Pál tanácsnok** észrevételezte, hogy a József Attila utcában, a város felőli oldalon, ahol tavaly megoldódott a csapadékvíz elvezetés – a sok, falevél és egyéb bio hulladék eltömítette a lefolyót. Sürgősen ki kellene tisztítani.

**Unger József képviselő** felvetette, hogy a csapadékvíz elvezetés megoldása után a Szentmihályfalvi u. 10-12-14. számú lakóépületek elé parkolót kellene kialakítani.

**Varga Zoltán műszaki osztályvezető** közölte, utánajár a parkoló kialakításnak, viszont ismeretei szerint a Közlekedési Felügyelet főút mellé párhuzamos parkoló kialakítását nem engedélyezi.

**Tóth Balázs polgármester** több kérdés, hozzászólás nem lévén szavazásra tette fel az előterjesztésben szereplő, „Vasvár csapadékvíz elvezetésének megoldása I. ütem” című pályázat benyújtásáról szóló határozati javaslatot.

Képviselő-testület a határozati javaslattal 7 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**10/2016.(I.28.) számú képviselő-testületi határozat:**

Vasvár Város Önkormányzata képviselő-testülete pályázatot nyújt be a **„Települési környezetvédelmi infrastruktúra-fejlesztések” (A felhívás kódszáma: TOP-2.1.3-15)** megnevezésű pályázati konstrukcióra, mely pályázat 100%-os támogatást nyújt, így önerő biztosítása nem szükséges.

Vasvár Város Önkormányzata képviselő-testülete a pályázat benyújtását jóváhagyja.

A képviselő-testület felhatalmazza Tóth Balázs polgármestert a maximum 150.000.000,- Ft, azaz százötvenmillió forint támogatási igényű pályázat benyújtási okmányainak aláírására.

Felelős: Tóth Balázs polgármester

Határidő: pályázati felhívás és útmutató szerint

**9./ Előterjesztés Vasvár Város Önkormányzata „SZÉNLÁBNYOM – Energetikai irányítás bevezetése a helyi közösségeknél, a középületek energia felhasználásának csökkentése évi legalább 3 %-kal és szénlábnyom elkészítése önkormányzatok és néhány idegenforgalmi létesítményhez” című pályázathoz**

**Tóth Balázs polgármester** kiemelte: A határon átnyúló szlovén-magyar projektnek csak önkormányzatok lehetnek partnerei. Ha a testület csatlakozik, akkor Zalakaros és Zalaszabar mellett még városunk lesz a magyar projektpartner. A pályázati támogatásból beruházást megvalósítani nem lehet. Ebből a támogatásból tanulmányt lehet készíteni, felmérést lehet végezni, honlapot, arculatot lehet fejleszteni, környezettudatos viselkedésre lehet nevelni. A „Szénlábnyom” projekt arról szól, hogy elkészíttetjük az önkormányzati épületek energetikai tanúsítványát. A társfinanszírozás mértéke 85 %, melyhez 10 %-os hazai forrás társul, így az önerő 5 %. Vasvár önerő része 3000 Euró, vagyis 945 eFt. Támogatásra érdemesnek tartotta a pályázatot. Kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 7 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**11/2016.(I.28.) számú képviselő-testületi határozat:**

Vasvár Város Önkormányzata képviselő-testülete pályázatot nyújt be az **Interreg V-A Szlovénia - Magyarország Együttműködési Program** keretében a 4300-116/2015 hivatkozási számú pályázati felhívásra támogatásban részesülő partnerként **„SZÉNLÁBNYOM- Energetikai irányítás bevezetése a helyi közösségeknél, a középületek energia felhasználásának csökkentése évi legalább 3%-kal és szénlábnyom elkészítése önkormányzatok és néhány idegenforgalmi létesítményhez”** címmel.

Vasvár Város Önkormányzata képviselő-testülete a pályázat benyújtását jóváhagyja.

A pályázathoz Vasvár Város Önkormányzata 3000 Euro önerőt biztosít 2016. és 2017. évi költségvetésének terhére.

A képviselő-testület felhatalmazza Tóth Balázs polgármestert a maximum 60.000 Euro, azaz hatvanezer Euro rész-összköltségvetésű pályázat benyújtási okmányainak aláírására.

Felelős: Tóth Balázs polgármester

Határidő: pályázati felhívás és útmutató szerint

**10./ Vasvári „babakocsis” Édesanyák kérelme**

**Tóth Balázs polgármester** jogosnak tartotta a „babakocsis” Édesanyák észrevételeit, foglalkozni kell vele. Árajánlat bekérése alapján a költségvetés tárgyalásakor tudja majd a képviselő-testület eldönteni, hogy mely járdák felújítása fér bele az idei költségvetésbe.

**Dr. Fabók Tibor képviselő** a „babakocsis” Édesanyák által írt levélben felsorolt összes felvetést jogosnak ítélte.

**Varga Zoltán műszaki osztályvezető** két dolgot nem érzett jogosnak a levélben. Azt, hogy a Posta és a Polgármesteri Hivatal nem akadálymentesített.

**Unger József képviselő** kiemelte, hogy a Köztársaság tér elejétől a buszállomásig a járda nemcsak a gyermekes anyukák, hanem az idős emberek számára is járhatatlan.

**Tóth Balázs polgármester** annak a véleményének adott hangot, hogy idén meg kellene terveztetni a járdaépítést a Semmelweis utcában és a Járdányi utcában a Csörnöc Gyöngye Étteremig.

**Unger József képviselő** kifogásolta, hogy sok a céltalan autós a Szentkúton. Ezért indítványozta sorompó kihelyezését a Csónakázó tótól a Szentkútra vezető út kezdetéhez, valamint az út Kismákfa felőli felső végéhez, ahol a szobor van. Az Erdészet kapjon kulcsot a sorompóhoz, hogy be tudjanak járni.

**Galambos István tanácsnok** megjegyezte, hogy a Szentkútra behajtó autósok közt sok a horgász és a forrásvízért jövő.

**Kónya Emília pénzügyi osztályvezető** saját tapasztalatai alapján csatlakozott a „babakocsis” Édesanyák felvetéseihez. Az Egészségház babakocsival való megközelíthetőségét kifogásolta, balesetveszélyesnek tartotta. Továbbá megerősítette, hogy a Szentkútra (tótól a kápolnáig) céltalanul behajtó autósok zavarják az arra sétálók, sportolók nyugalmát.

**Tóth Balázs polgármester** a maga részéről egyetértett az út lezárásával.

**Gergye Rezső képviselő** a „babakocsis” Édesanyák kérelmét alaposnak, átgondoltnak, korrektül megfogalmazottnak ítélte.

**Dr. Pataky Pál tanácsnok** úgy vélekedett, hogy komolyan kell foglalkozni a „babakocsis” Édesanyák kérelmével. Az egész városban meg kell nézni a járdák állapotát, rendbehozatalukra egy tervet kell készíteni, majd a szükségesség és anyagi lehetőségek függvényében megvalósítani.

**Sejber Mihály alpolgármester** támogatta a város járdáinak felújítását.

**Tóth Balázs polgármester** egyetértett az előtte szólóval. Járda felújítási tervet kell készíttetni, és hasonlóan az út felújításokhoz a járdák felújításánál is fontossági sorrendben kell haladni.

Több kérdés, hozzászólás nem lévén javasolta a képviselő-testületnek, hogy Vasvár város területére járdafelújítási-, illetve azokra a területekre, ahol indokolt, járdaépítési tervet készíttessen.

Képviselő-testület a javaslattal 7 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**12/2016.(I.28.) számú képviselő-testületi határozat:**

Vasvár Város Önkormányzata Képviselő-testülete – figyelemmel a vasvári „babakocsis” Édesanyák kérelmére – Vasvár város területére járdafelújítási-, illetve azokra a területekre, ahol indokolt, járdaépítési tervet készíttet.

Felelős: Tóth Balázs polgármester

Határidő: 2016. június 30.

**Tóth Balázs polgármester** javasolta a képviselő-testületnek, hogy a Csónakázó tótól a Szentkútra vezető út kezdetéhez, valamint az út Kismákfa felőli felső végéhez, ahol a szobor van, az út lezárása céljából sorompót helyeztessen ki.

Képviselő-testület a javaslattal 7 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**13/2016.(I.28.) számú képviselő-testületi határozat:**

Vasvár Város Önkormányzata Képviselő-testülete úgy dönt, hogy a Csónakázó tótól a Szentkútra vezető út kezdetéhez, valamint az út Kismákfa felőli felső végéhez, ahol a szobor van, az út lezárása céljából sorompót helyez ki.

Felelős: Tóth Balázs polgármester

Határidő: azonnal

**11./ Előterjesztés a kötelező migránsbetelepítési kvóta ellen**

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 7 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**14/2016.(I.28.) számú képviselő-testületi határozat:**

Vasvár Város Önkormányzata Képviselő-testülete elutasítja a kötelező betelepítési kvótát. A kötelező betelepítési kvóta jogtalan és értelmetlen. Növeli a bűnözés kockázatát és a terror veszélyt. A kvóta veszélyezteti a kultúránkat és a mindennapjaink biztonságát.

Kérjük a Kormányt, hogy minden lehetséges eszközzel akadályozza meg az illegális migránsok beáramlását és a kötelező betelepítési kvótát.

Felelős: Tóth Balázs polgármester

Határidő: azonnal

**12./ Javaslattétel Vas Megye Önkormányzata által alapított kitüntetésekre**

A napirendi pontot a képviselő-testület zárt ülés keretében tárgyalta, figyelemmel az Mötv. 46. § (2) bek. a) pontjára. A hozzászólások és a döntés külön jegyzőkönyvben van rögzítve.

**Válaszadás korábban elhangzott interpellációkra:**

**1./ Dr. Pataky Pál tanácsnok** a 2015. december 17-i képviselő-testületi ülésen interpellált. Jelezte, hogy az Alkotmány u. 13. szám alatti (volt kollégium) épület teteje pár m2-en tönkrement, az onnan lefolyó csapadékvíz mállasztja az oromdíszt, balesetveszélyes.

Az interpellációra adott válasz, melyet a Városfejlesztési és Műszaki Osztály készített, a jegyzőkönyvhöz csatolva.

**Dr. Pataky Pál tanácsnok** az interpellációra adott választ elfogadta.

Képviselő-testület az interpellációra adott választ 7 igen szavazattal – ellenszavazat és tartózkodás nélkül – egyhangúlag elfogadta.

2./ **Dr. Pataky Pál tanácsnok** a 2015. december 17-i képviselő-testületi ülésen interpellált. Észrevételezte, hogy az Egészségház hivatalos, az épületben kiírt rendelési ideje nincs összhangban a valósággal. Az intézményvezetőnek tárgyalni kellene a szakorvosokkal, hogy a rendelési időket tartsák be, vagy legyen minden szakrendelésen előjegyzés.

Az interpellációra adott válasz, melyet az Egészségügyi Alapellátó Intézmény vezetője készített, a jegyzőkönyvhöz csatolva.

**Dr. Pataky Pál tanácsnok** az interpellációra adott választ elfogadta. Hozzátette, kedden volt egy megbeszélés a szakorvosokkal, ahol tisztázták a problémákat.

Képviselő-testület az interpellációra adott választ 7 igen szavazattal – ellenszavazat és tartózkodás nélkül – egyhangúlag elfogadta.

3./ **Gergye Rezső képviselő** a 2015. december 17-i képviselő-testületi ülésen interpellált. Jelezte, hogy a temető főbejáratától balra, a 12. sírhely nagy veszélyforrás évek óta, továbbá közlekedéssel kapcsolatos észrevételeket tett.

Az interpellációra adott válasz, melyet a Városfejlesztési és Műszaki Osztály készített, a jegyzőkönyvhöz csatolva.

**Gergye Rezső képviselő** az interpellációkra adott választ elfogadta.

Képviselő-testület az interpellációkra adott választ 7 igen szavazattal – ellenszavazat és tartózkodás nélkül – egyhangúlag elfogadta.

**Új interpellációk:**

**Gergye Rezső képviselő** észrevételezte, hogy a Vasvári Újság januári számában, a képviselő-testületi tudósításban a következő szövegrész pontatlan: „A polgármesteri Hivatalban foglalkoztatott köztisztviselők 2016-ban is megkapják az őket megillető szociális, jóléti és egészségügyi juttatásokat. …..Több mint egy éve vonatkozik ez a juttatás már a művelődési központ és könyvtár közalkalmazotti körére is” Az ilyen hibák elkerülése érdekében kérte, hogy a jövőben kapjon lehetőséget a tudósítás átnézésére.

**Tóth Balázs polgármester** támogatta képviselő úr kérését.

**Gergye Rezső képviselő** tájékoztatta a képviselő-testületet, hogy lakossági megkeresés alapján olyan információ jutott el hozzá, hogy „Vasváron drogot fogyasztanak”.

Szintén lakossági megkeresés révén megkérdezte, hogy a fő téren, a Szentmihályfalvi u. 2. szám alatti volt orvosi rendelő előtt álló, Barbalics Lajos által fából faragott bagoly szobrot le lehetne-e kenni?

A lakosság köréből panaszkodtak neki, hogy a távfűtéses lakásokban nincs olyan meleg, mint régebben. Megkérdezte, hogy a radiátorokra felszerelt készülékek mire szolgálnak, fogyasztást mérnek vagy hőfokot szabályoznak? Továbbá azt is megkérdezte, van-e annak realitása, hogy csökkenjenek a távhő árak?

**Tóth Balázs polgármester** közölte, ha fagymentes idő lesz a közmunkások le fogják kenni a szobrot. Ha nincs elég meleg a távfűtéses lakásokban, a RÉGIÓHŐ KFT-nek kell szólni. Elmondta, hogy jelenleg az állam állapítja meg a távhőszolgáltatási díjakat, az önkormányzat nem tud beleszólni abba.

**Varga Zoltán Műszaki osztályvezető** elmondta, hogy a távfűtéses lakásokban 2 készülék van. Az egyik a radiátoron méri a fogyasztást, a másikkal pedig be lehet állítani a hőmérsékletet. Ezek a készülékek a geotermikus beruházástól függetlenek, annál korábban kerültek felszerelésre.

**Dr. Ódor Ildikó jegyző** a távhőszolgáltatási ármegállapítással kapcsolatban elmondta, hogy az önkormányzatnak jelenleg véleményezési joga van. A törvény szerint az Energia Hivatal megküldi az árakat az önkormányzatnak, amiről 30 napon belül nyilatkozhat egyetért-e vele vagy sem.

**Dr. Fabók Tibor képviselő** a Petőfi Sándor utcába szemétgyűjtők kihelyezését kérte, ha van felesleges az önkormányzatnál.

**Varga Zoltán osztályvezető** közölte, hogy jelenleg felesleges személygyűjtők nincsenek.

**Tóth Balázs polgármester** több tárgy nem lévén az ülést berekesztette.

K.m.e.

TÓTH BALÁZS Dr. ÓDOR ILDIKÓ

polgármester jegyző